परानियां बाखां ठीक गै बनी दियां नं। भलोके गलांदे हे जे बारै दी झड़ी तार पड़छे तां समझो जे झड़ी अट्ठ दिन नेईं पटोई। घराटें दा कोठा दाबदे फैंटन इक पासे रक्खी अम्बरे आह्ले पास्सै दिक्खियै अमरू सोचा करदा हा। लैंह्दे आह्ले पास्सै किश बदल उच्चे होंदे सेही होंदे हे पर दक्खना आह्ले पास्सै चिट्टे ते काले संछोले किट्ठे होइयैं झिक्के होंदे जा दे हे, दूरै-दूरै तकर कुतै भी टाकी पटोंदी नेईं सेही होंदी। कनियां किछ थम्होई दियां हां-अमरू ने इक-दौं जगहें मिट्टी दियां खारियां परतियां। फ्ही फैंटन मारी। कोठा भलेआं आठरे दा नेहा। दाबे कन्नै बजाए चकोने दे मिट्टी कन्नै चमकोई-चमकोई पटोआ करदी ही। दाबा छोड़ी ओह् खड़ोइयै पैरें कन्नै गै चिक्कन लगा। चिकदे-चिकदे पैरें पर गै फिरदा जा करदा हा। ओह्दे कन्नै-कन्नै गै फिरा करदे हे चबक्खै उच्चे ते बड्डे-बड्डे प्हाड़। इत्थै उच्चे ते बड्डे ऐ हे बी छड़े प्हाड़, बाकी सब किश लौह्का ते मंधरा। होर ते होर प्हाड़ें दे कुक्करें पर टिके दा अम्बर बी लौह्का हा। अज्ज चौं दिने दी लगातार बरखा लग्गी दी ही। नालै हाड़ आए दा हा। लारिया दी सिड़क बंद ही। अजें कंडेरी नाले पर इत्थै पुल नेहा बने दा। गड्डी डवरशने परा गै टपदी ही। जदूं भी इत्थै हाड़ आई जंदा तां रोआरे दियां गड्डियां रोआर ते पारे दियां पार गै रेही जंदियां हियां।